ACAP ออกหุ้นกู้ 700 ลบ. ชูดอกเบี้ย 6.50% ขายรายใหญ่ 11-14 ก.พ.นี้ รองรับขยายธุรกิจ
ACAP ออกหุ้นกู้ 700 ลบ.อายุ 2 ปี ดอกเบี้ย 6.50% ขายรายใหญ่ 11-14 ก.พ.นี้ รองรับขยายธุรกิจ
17 ม.ค. 2562

บริษัท เอเชีย แคปปิตอล กรุ๊ป จำกัด (มหาชน) หรือ ACAP ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้บริษัท ครั้งที่ 1/2562 มูลค่าไม่เกิน 700 ล้านบาท อายุ 2 ปี ครบกำหนดไถ่ถอนปี พ.ศ.2564 โดยแบ่งเป็นเสนอขาย มูลค่าไม่เกิน 600 ล้านบาท และอีกไม่เกิน 100 ล้านบาทเป็นหุ้นกู้สำรองเพิ่มเติม ทั้งนี้กำหนดอัตราดอกเบี้ยคงที่ร้อยละ 6.50 ต่อปี จ่ายดอกเบี้ยทุกๆ 3 เดือนตลอดอายุหุ้นกู้
โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อหุ้นกู้ในวันที่ 11-14 ก.พ.62 ผ่านบล. เออีซี ซึ่งเป็นผู้จัดการการจัดจำหน่ายหุ้นกู้ ทั้งนี้บริษัทมีวัตถุประสงค์นำเงินที่ได้จากการเสนอขายหุ้นกู้ครั้งนี้ เพื่อนำมารองรับการขยายธุรกิจเดิมของบริษัท
สำหรับอันดับความน่าเชื่อถือของผู้ออกหุ้นกู้ที่ BB/Stable  โดยบริษัท ทริส เรทติ้ง จำกัด เมื่อวันที่ 6 มิ.ย.61
 